Men gjengen bak Agenda er ikke de eneste som vil ha KrF med på sitt lag i idékampen. Dagsavisen er kjent med at det lenge er blitt jobbet for å få på plass en tenketank i sentrum av norsk politikk, med tyngdepunkt i Senterpartiet og KrF. Flere sentrale politikere i Sp skal ha vært involvert i arbeidet.
En av dem er Sandra Borch. I dag åpner hun landsmøtet i Senterungdommen, før hun søndag overlater sjefsklubba i ungdomsorganisasjonen til etterfølgeren.
- Det viktigste for oss nå blir å knytte tette bånd til KrF for å få styrket sentrum ved stortingsvalget i 2017, sier Borch til Dagsavisen.
Borch forteller at hun vil fortsette arbeidet med tenketanken når hun er ferdig som ungdomspartileder.
Kampen om KrFs gunst handler ikke bare om idékampen. Det handler også om de politiske konstellasjonene fram mot valget i 2017. Både Henriksen og Borch viser til at Civita spilte en helt sentral rolle i byggingen av et borgerlig regjeringsprosjekt.